Hargita

A Hargitára traktorral mentünk fel egy hosszú döcögős úton.Először még az sem volt biztos, hogy felférünk az utánfutóra,de végül sikerült. Utunk elején még mindenki mosolygott és élvezte a kalandos menetet, de egy idő után már mindenki elkezdett unatkozni. Viszont amikor valaki felkiáltott, hogy „Nézzétek, hó!” akkor mindenki figyelme a gyönyörű tájra összpontosult. Mire felértünk, már mindenki kitalálta, hogy kit fog megdobni az olvadó hóból gyúrt hógolyókkal. Amint leállt a traktor mindenki tolakodva akart lejutni a csalogató hóba. Mivel a tanárok ültek elöl, ők jutottak leghamarabb le. Labancz tanár úr meg is ragadta az alkalmat, hogy minden földre huppanó diákot megdobjon egy hógolyóval. A szerencsésebbeket csak háton találta, de voltak olyanok is akiknek a kapucnijába, nyakába jutott a jéghideg vizes gombócból, köztük voltam én is. A hosszú traktoros út sokunkat lefárasztott miközben még előttünk volt a túra legjava. Emiatt a csoportunk két részre bomlott: a fölfelé rohanó energiával teli túrázókéra és az „Én ezt nem bírom tovább!” nyugdíjascsoportra, természetesen én az utóbbit gazdagítottam. Végig azzal bíztattam magam és elkeseredett osztálytársamat, hogy már mindjárt felérünk. A hóborította út igazi aknamezőnek bizonyult, egyszer Manyi néni majdnem egész lábával együtt belesüllyedt a hóba, természetesen az útról letérőket is ez a sors várta. A nagy hó ellenére elképesztően meleg volt, számos osztálytársam egyszál pólóban baktatott felfelé. A túra egy kicsit háborús jelleget öltött. amikor megálltunk pihenni,ugyanis mindenki újrakezdte a lenti bejezetlen hógolyócsatát. Ennek akkor lett vége,amikor valaki Bakk tanár urat eltalálta, mert féltünk tőle nagyon, legalábbis attól nagyon féltünk, hogy a következő héten írandó dolgozatunkat nehezíteni fogja, ha nem vagyunk jók. Ezután már csak egy kis séta következett és már fenn is voltunk a hegytetőn. Akkor értettem meg, hogy miért gyalogoltunk ennyit. A táj lenyűgöző volt ilyen magasból nézve.Mivel ekkorra már mindenki nagyon elfáradt, mint a fecskék, letelepedtünk a kövekre, fatönkökre és mozdulni sem akartunk. Csak Bakk tanár úr fenyegetésére kaptuk fel a fejünket. A lefelé út szerintem nehezebb volt, mint fölfele menet, mivel ekkor könnyebb volt elcsúszni. Szerencsére Labancz tanár úr a nagyobb leejtőkön lábával lyukakat vájt a hóba, amelyek segítségével könnyebben lejutottunk. Visszafelé már kiterveltük a bosszúnkat, és végig hógolyókkal dobáltuk Labancz tanár urat, bár ő sem maradt veszteg. Mindenki nagyot sóhajtott, amikor megláttuk a szeretett traktorunkat.

