Határtalanul-2019

Ebben az évben az osztályunk egy pályázat keretén belül egy 4 napos osztálykirándulást nyert Erdélybe. A legérdekesebb programunk egy túra volt, melyben a Madarasi Hargitára látogattunk el. Korán reggel indultunk, de csak az utunk egy részét tettük meg busszal, mert az útviszonyok miatt csak traktorral tudtunk tovább menni. Ezt a nem szokványos közlekedést mindenki nagyon élvezte. Túránk kiindulópontjához érkezve leszálltunk a pótkocsiról és láttuk, hogy a túraútvonalunkat hó borítja, ezzel megnehezítve az utunkat. Végül sikeresen útnak indultunk, bár a hó nagyon csúszós volt. Emiatt páran el is estek. Ahogy egyre haladtunk felfelé, bár nem lett hidegebb, de az út egyre havasabb és sárosabb lett, ezért nagyon óvatosan kellett közlekednünk. A kedvezőtlen időjárás ellenére gyönyörű táj tárult a szemünk elé. Az utat hatalmas fenyőfák és bokrok övezték, de állatokat sajnos nem láttunk. Két óra gyaloglás után felértünk a hegy csúcsára, ahol megtekinthettük a Turul madár szobrát, kopjafákat, kereszteket. Sokan zarándokolnak erre a szent helyre. A Hargita csúcsáról az egész Székelyföldet beláttuk. Ezt a különleges helyet sokan a székelyek szent hegyének tartják. A hegy tetején lévő kereszteket zarándokok ácsolták, és megható feliratokkal, áldásokkal, Csaba királyfi segítségéért esedező fohászokkal, a szülőföld szeretetének megható vallomásaival díszítették. Részletes tájékoztatást kaptunk az idegenvezetőtől a Hargitáról, amit érdeklődve hallgattunk. A visszaút gyötrelmesebb volt, mivel az olvadó hó nagyon csúszóssá tette az utat. Fáradtan leértünk a traktorhoz, ami levitt minket a kiindulóponthoz. Nagyon élveztem a kirándulást, a jövőben is szívesen ellátogatok ide.



Dajka Dóra 7.a