Számomra nagyon nehéz volt kiválasztani egy helyszínt az utazás során meglátogatottakból, hiszen az összes olyan lenyűgöző volt. Végül a Hargita mellett döntöttem, amely a legérdekesebb és a legizgalmasabb programnak bizonyult. Már csak azért is nagyon különleges, mert ehhez hasonló magasságú hegyet nem lehet találni Magyarországon. Mivel nem sokkal az érkezésünk előtt hullott a hó, fehérbe borult a táj. Már el is kezdett olvadozni a napsütés miatt. Elég furcsa volt, hogy a meleget nyújtó napsugarak alatt pulóverben (egyesek csak egy pólóban) másztuk meg a gyönyörű Madarasi Hargitát, miközben az olvadó hótakarón lépdeltünk bakancsban. Hógolyóztunk és nagyon jól szórakoztunk a program alatt. Amikor felértünk a csúcsra, a szemünk elé tárult a csodálatos panoráma. Ilyen magasságból könnyedén beláttuk a hegyet körülölelő tájat. Itt remek fotókat lehetett készíteni a látványról. Tartottunk egy kicsi szünetet, majd tovább folytattuk utunkat lefelé. Alattunk a talaj nagyon csúszós volt az olvadó hó és az ezáltal keletkezett sár miatt. Mivel nem akartunk elcsúszni, nagyon kellett figyelnünk a lábunk elé. Nagyon jó élmény volt és biztos vagyok benne, hogy még visszatérek ide. Mindenkinek ajánlom, hogy látogassa meg Románia elképesztő Hargitáját!

