# Túra a Hargitán

Minden program tetszett, így nehéz volt választani, de talán a kedvencem hargitai túrázásunk volt.

Már előre tudtuk, hogy hó esett a Hargitán. Ki jobban, ki kevésbé örült neki, én legalábbis azok közé tartoztam, akik izgatottan várták a hógolyózást. Az utat egy ideig traktorral tettük meg. Ez is megfelelő volt, hiszen így lassabban haladtunk, lehetett gyönyörködni az erdőben, patakokban és a tájban. Az is külön öröm volt, amikor megpillantottuk az első fehér foltokat. Miután leszálltunk, a túra hátralevő részét már lábszárig érő hóban tettük meg. Ellenben, a nap melegen sütött, így bár egy rossz lépéssel térdig be lehetett süllyedni a hóba, legtöbben rövid ujjúban voltunk. Kicsit fárasztó volt, de lehet, csak azért, mert ha megálltunk is, hógolyózással töltöttük a pihenőidőt. A hegytetőről messzire lehetett látni, bár nem teljesen volt tiszta az idő. A tetőről ugyanis tiszta időben akár a Retyezát csúcsait is lehet látni, ez pedig sajnos nem sikerült. Az út alatt nagyon szép képek készültek, a csúcson pedig elkészült a szokásos csapatfotó is.

Kissé kimerülten értünk le, de nem ez volt aznap az utolsó programunk…



