

Madarasi Hargita

2019 április 24-én kezdtük meg osztályommal négynapos erdélyi utunkat. Az egész kirándulás érdekes és élvezetes volt. Minden program nagyon jó volt, de ami nekem a legjobban tetszett, az a Madarasi Hargita.

A kirándulás része volt a hegyekben való túrázás. 1801 méter magasra mentünk fel részben gyalog, részben traktorral. Az út első tíz kilométerét traktorral tettük meg. Közben sokat beszélgettünk, nevetgéltünk. Ahogy egyre feljebb mentünk, a tájon egyre több hó jelent meg. A traktor sokat rázkódott, kissé kényelmetlen volt, hogy sokan voltunk egy eléggé szűk helyen, de a látvány bőven kárpótolt minket. Gyönyörű volt a kilátás az erdőkre fölöttünk és alattunk egyaránt.

Miután tíz kilométert mentünk a traktorral, megálltunk egy pihenőhelyen. Itt már sok hó volt, így rögtön elkezdtünk hógolyózni. A pihenő alatt még gyönyörködtünk a lenyűgözően szép tájban, majd folytattuk utunkat.

A következő két kilométert gyalog tettük meg. Fárasztó volt, a hó csúszott, a hegy meredek volt, de hógolyózásra még maradt energiánk.

Mire felértünk, az út miatt kifáradtunk, a hógolyócsatában bőrig áztunk, de vidámak voltunk, jó volt a sétálás. Itt a honismereti vezető előadást tartott, majd újabb pihenő következett. Ettünk, ittunk, a kilátást figyelve sétálgattunk. Ezután készítettünk egy csoportképet a turulszobor előtt.

Összegezve az egész kirándulás nagyon jó volt, számomra a legnagyobb élményt mégis ez a hargitai túra jelentette. Nagyon szívesen visszamennék Erdélybe.