***Madarasi-Hargita***

A kirándulás legszebb élménye nekem az volt, amikor ellátogattunk a Hargitára.

A Madarasi-Hargita Székelyföld legmagasabb hegycsúcsa, egy rétegvulkáni kráter peremének északi maradványa. Először Tófalvi Péter kezdte a „székelyek szent hegye”-ként emlegetni, de azóta beivódott a köztudatba is. A Madarasi-Hargita a leglátogatottabb hegycsúcs a Hargitában. Legmagasabb pontja 1801 méter magasan van.

A busz helyett traktorral mentünk fel a menedékházig, amely 1650 méter magasan található. A 25-30 perces út után pihenhettünk egy kicsit, aztán nekivágtunk a hegy megmászásának.

Annak ellenére, hogy a tájat hó borította, az idő nagyon kellemes volt. Még arra is volt alkalmunk, hogy rendezzünk egy rövid hócsatát pólóban.

Amikor felértünk a csúcsra, hatalmas és csodálatos kilátás tárult elénk. A hegytetőn szétszórtan kopjafák, keresztek, zászlók és kőhalmok voltak. Miután mindenki elkészítette a fotókat és megcsodálta a tájat, megnézhettük a Turul Emlékoszlopot is.

A lefelé vezető utat akadályozta a csúszós, saras út, de végül szerencsésen visszaértünk a menedékházhoz. A buszig vezető utat újra a traktorral tettük meg.

Aki járt ezen a hegyen, az biztosan megérti, hogy miért Szent ez a hegy a székelyeknek. Az biztos, hogy felejthetetlen élményben volt részünk, én bármikor szívesen visszamennék.

