**Határtalanul: Parajd**

A 2018-2019-es tanév tavaszán a Határtalanul program keretében erdélyi kiránduláson vehettünk részt. Számos látnivaló közül nekem a parajdi sóbánya tetszett a legjobban. Az itt kitermelt só rendkívül jó hatású, mind az étkezésben, mind fürdő formájában nagyon egészséges.

Áttérve az adatokra maga a sótömb enyhén ellipszis alakú, átmérője 1,2 km x 1,4 km és 2700m mélységbe gyökerezik. Ez a sótelep Európa egyik legnagyobb tartaléka. Az itt bányászott sót már a 15. századtól székely sónak nevezték, melyről egy erdélyi tájegység kapta a nevét („Sóvidék”).

Parajdon a föld alatti sóbányászat 1762-ben kezdődött. A parajdi sófejtés a XIX. században is egyedülálló volt, mivel itt sem vaséket, sem pörölyt nem használtak. Jelenleg is folyik a kitermelés, napi mintegy 600 tonna sót hoznak a felszínre. A kitermelt só helyén hatalmas csarnokok alakultak ki. Ezek közül hármat megnyitottak a látogatók és a gyógyulni vágyók számára.

Parajdra a reggeli órákban érkeztünk meg, így még nem volt olyan nagy a zsúfoltság. Autóbuszunkkal egy távolabb eső parkolóban álltunk meg, innen egy rövid sétával értük el bányába lemenő helyi buszjáratot. A látogatók kizárólag ezen az úton, busszal tudnak lemenni a hegy gyomrába, ahol a híres parajdi sóbánya termei látogathatók. A néhány perces utazás után egy kisebb folyosón álltunk meg. Innen egy kb. ezer fokból álló lépcsőn jutottunk le a legnagyobb terembe, aminek a mérete elképesztően nagy, szerintem több foci pálya is elférne benne!

A sóbányát önállóan fedezhettük fel, barátaimmal mi a ping-pong asztalok felé vettük az irányt. Néhányan a léghokit próbálták ki, volt, aki kosarazott, felkereste a kalandparkot, kipróbálta az ugráló várat. A terem egyik végében egy kápolna található amit mi is megnéztünk. Pihenésként ellátogattunk a büféhez is, és a szuvenír boltokhoz, ahol mindenféle kézműves csokikat és ajándékokat vásároltunk. A lent töltött 2 órában egy percig sem unatkoztam. Miután felértünk a felszínre semmiképpen nem maradhatott el az osztálynak a kürtöskalács és fagylalt vásárlás.

Összességében nagyon jól éreztem magam a bányában és egy óriási élménnyel gazdagodtam.

