**Hargita**

Sokat gondolkoztam azon, miről is írjak, ugyanis sok szép helyen jártunk. Számomra a legszebb a Madarasi Hargita volt, így erről fogok most írni.

Amikor odaértünk a Hargita lábához, egy traktor várt minket, amely felvitt a Hargitára. Ám mielőtt arról beszélnék, milyen látvány fogadott a hegytetőn, szót ejtenék az odáig vezető útról. Számomra ez volt a legemlékezetesebb, ugyanis a felfelé vezető utat gyönyörű magas fenyőfák szegélyezték. Mellettünk egy patak csörgedezett, hol az egyik, hol a másik oldalon. Hó is akadt foltokban, ám látszott, hogy már sok helyen elolvadt. Nagysokára felértünk a hegytetőre. Itt már bőven akadt hó, a legtöbben hógolyóztak is. Rövid pihenő után gyalog folytattuk utunkat a Hargita tetejére. Az út hosszú volt és fárasztó. Nagyon meleg volt, majd megsültünk, de a lábunk fázott, mert hóból volt bőven itt is. Hosszú túra után értünk fel a hegytetőre, ahonnan csodás kilátás nyílt a tájra. Itt ismét lepihentünk – ezúttal hosszabb időre -, voltak, akik ettek-ittak, voltak, akik fotóztak és mivel Brawl Starsban akkor jött ki az új karakter, voltak, akik azt próbálták ki (többek között én is). A pihenő után készítettünk még néhány fényképet, majd indultunk vissza a traktorhoz. A visszafelé úton találkoztunk egy másik, nagyobbakból álló csoporttal, akik éppen hófürdőztek. Fáradtan érkeztünk a traktorhoz, amely visszavitt minket a hegy lábához. Ekkor újra megcsodáltam a fenyőfákat és a patakot. Mikor leértünk, a busz már várt minket és indultunk is a következő állomásunkhoz.

Összegezve a Hargita gyönyörű és felejthetetlen volt számomra, még ma is magam előtt látom a fenyőfákkal tarkított gyönyörű tájat.

