Hargita

Útunk során nagyon sok szép és sok új helyet láttam. Nekem legjobban mégis a Madarasi-Hargita tetszett, mert nagyon szeretek túrázni és hegyet mászni, de erre alföldiként nincs sok lehetőségem.

A túránk a hegy lábánál kezdődött ahol a buszról leszállva egy traktor által húzott kocsiba ültünk át. Egy kicsit kényelmetlenné tette az utunkat felfelé az, hogy elég közel kellet ülnünk a másikhoz és a kocsi is rázkódott, de mindezt ellensúlyozta az elbűvölő táj.

A traktorral egy menedékházig mentünk el ahonnan már nagyon szép volt a kilátás és onnan gyalog mentünk fel a hegy csúcsára. Kiépített túra útvonalon elkezdünk felfelé haladni és rövidesen egy kisebb mezőn találtuk magunkat, ami tele volt csodaszép virágokkal. Sokan elkezdtek hógolyózni ugyanis annak ellenére, hogy nagyon meleg volt lehetett találni havat a hegyen. Onnan tovább mentünk egyenesen a csúcsig. Szerencsére mindenki épségben feljutott, habár nagyon elfáradtunk mire ez bekövetkezett. Miközben mentünk fel az idegenvezető sok érdekes dolgot mondott és az egyik bokornak még a termését is megkóstoltuk, ami nekem személy szerint nem igazán ízlett. A hegy tetején először mindenki körbenézett, ugyanis olyan táj tárult elénk, amit nem minden nap lát az ember. Aztán tartottunk egy ebédszünetet is, ami szerintem mindenkinek jól esett ugyanis ez a séta felfelé körülbelül egy óra volt és nagyon jó élmény volt úgy elfogyasztani az ételünket, hogy közben láttuk az egész Székelyföldet. Sajnos egy kicsit felhős volt az idő a hegy tetején, így nem lehetett minden hegyet tisztán látni, de ettől függedtlenül nekem nagyon tetszett.

Lefelé az út nehezebb volt, mint felfelé ugyanis az olvadó hó miatt elég sok helyen csúszott, de ez a része is nagyon tetszett.

Nekem ez az élmény örökre meg fog maradni nem a csak a táj miatt, hanem amiatt is, mert ilyen emberekkel élhettem át.

